Haridus- ja Teadusministeerium 12.12.2024 nr 1-7/521

**Pöördumine seoses kavandatava koolivõrgu reformiga**

Haridus- ja Teadusministeerium (HTM) on andnud avalikkusele teada, et plaanib sulgeda Vana-Vigala Tehnika- ja Teeninduskooli (*TTK*). Kas see saab olema aastal 2026 või 2027 või jätkab TTK Kehtna kutseõppeasutuse all oleva õpikohana, ei ole täna veel selge, sest täpsemat sulgemisstsenaariumit HTM ei ole avaldanud. Kohalik omavalitsus sai kooli sugemisplaanist esmalt teada koolijuhi kaudu, ministeeriumi esindajatega kohtuti esmakordselt alles 5. detsembril.

Eesti Linnade ja Valdade Liit (ELVL) pöördub ministeeriumi poole tähelepanekuga, et kavandades koolivõrgu reforme, on oluline kohalike omavalitsuste ja omavalitsuste liitude varane kaasamine, stet kohalikke omavalitsusi kaasatakse otsustusprotsessi algusest peale leidmaks lahendusi, mis vastavad nii riiklikele kui ka kohalikele huvidele. Samuti on oluline leida lahendusi, kuidas leevendada negatiivseid mõjusid, mida kooli sulgemine toob kaasa kohalikule kogukonnale.

Mõistame, et koolivõrku tuleb korrastada, nii omavalitsuste kui ka riigi pidamisel olevat koolivõrku. Samuti mõistame, et kutseharidus on riigi korraldada, kuid koolivõrgu korrastamisel, sh ka kutsekoolivõrgu korrastamisel, on oluline mõjude hindamine, nii regionaalsete kui sotsiaalsete. Koolivõrgu reform peab olema läbipaistev, põhjalikult läbimõeldud ja arvestama kohalike omavalitsuste huvidega.

Kas koostöös Regionaal- ja Põllumajandusministeeriumi ning Sotsiaalministeeriumiga on hinnatud koolivõrgu korrastamise regionaalpoliitilist ja sotsiaalset mõju?

Lugupidamisega

/allkirjastatud digitaalselt/

Veikko Luhalaid

tegevdirektor

Koopia: Regionaal- ja Põllumajandusministeerium; Sotsiaalministeerium; maakondlikud omavalitsusliidud; kohalikud omavalitsused